- Աշխարհի կատարողական արվեստների ամենամեծ ցանցի երևանյան համաժողովը, համակարգված և ոչ պաշտոնական երկու մակարդակներում էլ, ժամանակի մարտահրավերներին հարիր առավել արդյունավետ գործունեության ռազմավարություն մշակելու հնարավորություն ընձեռեց բոլոր նրանց, ովքեր ստեղծագործ մտքի միջոցով ցանկանում են կառուցել իրապես քաղաքակիրթ աշխարհ,- բարձրաձայնեց իր անկեղծությամբ առաջին իսկ երեկոյից ամենքիս հարազատացած ԹՄԻ բազմամյա նախագահ, ծագումով բանգլադեշցի Ռամենդու Մաջումդարը:- Դեռևս 18-րդ դարի սկզբին հայ առևտրականները եկան Բանգլադեշ: Մի մեծահարուստ հայ հիմնադրեց առաջին մասնավոր կրթօջախը մեր երկրում` Պողոսի դպրոցը: Այսօր, բացի դպրոցից, նաև հայկական եկեղեցին և «Արմանիտոլա» բնակավայրն են փաստում մեր դարավոր կապը հայերի հետ: 2015-ը մեզ համար համաշխարհային պատշաճ ճանաչման չարժանացած Հայոց Եղեռնը հիշելու և ամեն տեղ ու ամեն պահի ցեղասպանությանը «ո´չ» ասելու տարի է: